אצטדיון ג'וזפה סיניגאליה

אצטדיון ג'וזפה סיניגאליה (באיטלקית: Stadio Giuseppe Sinigaglia), המוכר גם בשם אצטדיון דג'רום (Djarum Stadio) הוא אצטדיון בעיר קומו שבאיטליה. משמש כאצטדיון הביתי של קבוצות הכדורגל קומו מהסרייה א'. לאצטדיון יש קיבולת של 13,602 צופים. האצטדיון הושלם בשנת 1927, נבנה בהוראתו של בניטו מוסוליני, ותוכנן על ידי האדריכל ג'ובאני גרפי. הקמתו נחשבת לאחת הדוגמאות הראשונות לאדריכלות רציונליסטית באיטליה. האצטדיון קרוי על שמו של החותר וגיבור המלחמה ג'וזפה סיניגאליה, יליד קומו, שנהרג במהלך מלחמת העולם הראשונה. האצטדיון נמצא בבעלות עיריית קומו, אשר מאפשרת למועדון הכדורגל להשתמש בו עבור משחקי הבית שלו. בנוסף לכך, אצטדיון זה אירח שלושה ממשחקיה של נבחרת איטליה עד גיל 21 לאורך השנים. היסטוריה מכיוון שבעיר קומו לא היה אצטדיון, הוחלט לבנות אותו לרגל חגיגות 1927 לציון אלסנדרו וולטה, יליד העיר קומו. העבודות החלו באוקטובר 1926 על שטח מגרש קיים. באותה התקופה, האצטדיון כלל שני מסלולים: מסלול רכיבה (ולודרום) באורך 500 מטרים ומסלול אתלטיקה באורך 450 מטרים, שהקיפו מגרש כדורגל בשטח של 7,200 מ"ר. קיבולת האצטדיון עמדה אז על 6,000 צופים. לאחר אישור נלהב של נשיא הוועד האולימפי האיטלקי דאז, לנדו פרטי, האצטדיון נחנך ב-30 ביולי 1927 והוקדש לג'וזפה סיניגאליה, מתנדב מלחמה שעוטר על גבורתו ונפל בהר סן מיקלה במהלך פעולה צבאית. עבודות שיפוץ החל משנת 1975, האצטדיון עבר סדרת שיפוצים ושינויים אשר שינו חלקית את אופיו המקורי: מסלולי האתלטיקה והאופניים הוסרו, כשבהמשך נבנה מחדש היציע המרכזי והורחבו היציעים עד לקצה המגרש לאחר התקנתם של יציעי מתכת. במהלך העבודות, הפתח שהיה במרכז חלק זה של היציע, שאפשר בעבר תצפית לאגם קומו מהיציע המקורה, נסגר. בשנת 1990 נהרס ונבנה מחדש "יציע הטריבונה". היציע המערבי (הידוע גם כ"קורבה אצורה" או "קורבה קומו", ומשמש את אוהדי הקבוצה המאורגנים) נבנה מחדש לחלוטין בשנת 2002, במבנה ייחודי של שני יציעי מתכת בצורת טריז הנמתחים כלפי חוץ מהאצטדיון, עם קיבולת של כ־5,000 מקומות. בהמשך נוספו יציעים גם לצד המזרחי (שחלקו מיועד לאוהדי הקבוצה האורחת), כאשר החלק הבנוי שלו נבנה מחדש. כל שינויי מבנה אלו אפשרו לקומו לשחק בעונת 2002/2003 בסרייה א' באצטדיון בעל קיבולת של כ-14,000 צופים. עם זאת, הירידה בהישגי המועדון בשנים שלאחר מכן, כולל פשיטות רגל וחזרה לליגות חובבניות, הובילה לצמצום משמעותי של קיבולת האצטדיון, שירדה לפחות מ-5,000 מקומות לאחר סגירת החלק הוותיק של יציע ה"דיסטינטי" וחלק מאזור האוהדים הביתיים בצד המזרחי. בשנים הבאות בוצעו שיפורים מזעריים נוספים כדי להתאים את המתקן לסטנדרטים הנדרשים: בעונת 2015/2016 נאלצה קומו לשחק את משחקי הבית הראשונים שלה בנוברה, מכיוון שבקיץ עדיין התבצעו עבודות שיפוץ באצטדיון. בשנת 2017 שופץ מחדש הגג של "יציע הטריבונה", שהוא עד היום האזור המקורה היחיד במתקן, דבר שגרם לכך שקומו נאלצה לארח חלק ממשחקי עונת 2017/2018 בערים אחרות. בשנת 2021, לאחר החזרה של קומו לסרייה ב', מושבים הותקנו בכל האזורים הפתוחים לקהל, הדשא הוחלף, בנוסף להתקנת מערכות VAR וטכנולוגיית קו השער. בשנת 2023 בוצע שדרוג נוסף, הפעם של מערכת התאורה וארבעת מגדלי התאורה, אשר גרמו בעונות הקודמות לבעיות של הפסקות חשמל ואף הפריעו לפעילות הטיסות של בסיס המטוסים הימיים הסמוך לאצטדיון. עם עלייתה של קומו לסרייה א' לקראת עונת 2024/2025, שופץ אזור ה"דיסטינטי" לחלוטין, שהיה סגור לשימוש מאז שנת 2016, והותקנו בו מושבים. השיפוץ העלה את קיבולת האצטדיון ל-10,584 מקומות. קישורים חיצוניים הערות שוליים